ออมสินรับลูกรัฐบาลปล่อยซอฟต์โลนเอสเอ็มอี
ออมสินพร้อมปล่อยซอฟต์โลนช่วยเอสเอ็มอี ยันมีสภาพคล่อง 2-3 แสนล้านบาท
5 ส.ค. 2558

ออมสินพร้อมปล่อยซอฟต์โลนช่วยเอสเอ็มอี ยันมีสภาพคล่อง 2-3 แสนล้านบาท
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารพร้อมปล่อยสินเชื่อดอกเบี้ยต่ำ (ซอฟต์โลน) ตามนโยบายรัฐบาลที่ต้องการให้ธนาคารปล่อยให้กับสินเชื่อรายย่อย และผู้ประกอบการเอสเอ็มอี ที่ได้รับผลกระทบจากภาวะเศรษฐกิจชะลอตัว เพราะขณะนี้ธนาคารมีสภาพคล่องเพียงพออยู่ถึง 2-3 แสนล้านบาท
อย่างไรก็ตาม การปล่อยสินเชื่อซอฟต์โลนดังกล่าว รัฐบาลจะต้องเข้ามาช่วยรับภาระดอกเบี้ยส่วนต่างให้กับธนาคาร โดยยืนยันว่าต้องไม่ให้กระทบต่อต้นทุนดอกเบี้ยที่ธนาคารปล่อยกู้อยู่ในปัจจุบัน
ทั้งนี้ แนวคิดการปล่อยกู้ดอกเบี้ยต่ำเป็นนโยบายของ พล.อ.ประยุทธ์ จันทร์โอชา นายกรัฐมนตรี ที่มอบหมายให้สำนักงานเศรษฐกิจการคลัง (สศค.) ศึกษาแนวทางและหามาตรการในการช่วยเหลือผู้ประกอบการเอสเอ็มอี ที่ได้รับผลกระทบจากภาวะเศรษฐกิจชะลอตัว
นายชาติชาย กล่าวด้วยว่า ธนาคารได้เปิดตัว จีเอสบี เจน การ์ด ซึ่งเป็นบัตรเดบิตที่มีภาพลิขสิทธิ์ของเกมออนไลน์ยอดฮิต คุกกี้รัน เพื่อตอบสนองความต้องการลูกค้าคนรุ่นใหม่อายุ 15-30 ปี  หรือกลุ่มเจนวาย ผ่านกิจกรรมทางการตลาดหลากหลายที่สร้างความสะดวกสบายให้กับคนรุ่นใหม่ได้มากยิ่งขึ้น
ทั้งนี้ ช่วงเปิดตัวบัตรดังกล่าวตั้งแต่วันนี้-31 ต.ค.นี้ เมื่อสมัครจีเอสบี เจน การ์ด พร้อมชำระค่าธรรมเนียมแรกเข้าและรายปีปีแรกรวม 500 บาท รับร่มเจนสไตล์ (เจนสไตล์) และสมุดเงินฝากที่มีภาพลิขสิทธิ์คุกกี้รัน (คุกกี้รัน) สามารถใช้เบิกถอนเงินสด ฝากเงินสด โอนเงิน และชำระค่าสินค้าและบริการ (ออนไลน์ เพย์เมนต์) ผ่านเครื่องเอทีเอ็ม รวมทั้งชำระค่าสินค้าและบริการได้ทุกร้านค้าทั่วโลกที่มีเครื่องหมายวีซ่า
อย่างไรก็ตาม กิจกรรมส่งเสริมการตลาดของบัตรเดบิต คุกกี้รัน ของธนาคาร ยังคงดำเนินการควบคู่ไปกับกิจกรรมต่อสังคมและสิ่งแวดล้อม ผ่านโครงการออมเงินเพื่อน้อง สร้างทุนการศึกษา สร้างอนาคตเด็กไทยกับธนาคารออมสิน โดยการสมัครบัตรเดบิตทุก 1 ใบ ธนาคารออมสินจะร่วมสมทบเป็นทุนการศึกษา 10 บาท ตั้งเป้าหมายบัตร 3.5 ล้านใบ ซึ่งจะได้ทุนการศึกษา 35 ล้านบาท เป็นทุนการศึกษาสำหรับเด็กได้ถึง 3.5 หมื่นคนทั่วประเทศ